ΚΟΙΝΗ ΘΕΣΗ της 23ης Απριλίου 1998 που υιοθέτησε το Συμβούλιο βάσει του άρθρου Ι.2 της συνθήκης για την Ευρωπαϊκή Ένωση, σχετικά με την προετοιμασία της δεύτερης προπαρασκευαστικής επιτροπής για τη διάσκεψη αναθεώρησης του 2000 των συμβαλλόμενων μερών της συνθήκης περί μη διαδόσεως πυρηνικών όπλων (98/289/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο Ι.2.,

τη σημασία που αποδίδει η Ευρωπαϊκή Ένωση στη συνθήκη περί μη διαδόσεως πυρηνικών όπλων ως ακρογωνιαίο λίθο του συστήματος για τη μη πυρηνική διάδοση,

Εκτιμώντας:

ότι, στις 25 Ιουλίου 1994, το Συμβούλιο ενέκρινε την απόφαση 94/509/ΚΕΠΠΑ σχετικά με την κοινή δράση σχετικά με την προετοιμασία της διάσκεψης του 1995 των συμβαλλόμενων κρατών της συνθήκης για την αποτροπή της διάδοσης των πυρηνικών όπλων (1) 7

ότι η διάσκεψη του 1995 για την εξέταση και επέκταση μεταξύ των συμβαλλόμενων μερών της συνθήκης περί μη διαδόσεως πυρηνικών όπλων, ενέκρινε αποφάσεις για την απεριόριστη επέκταση της συνθήκης περί μη διαδόσεως πυρηνικών όπλων, για τις αρχές και τους στόχους της μη πυρηνικής διάδοσης και του αφοπλισμού, για την ενίσχυση της διαδικασίας αναθεώρησης της συνθήκης, καθώς και ένα ψήφισμα για τη Μέση Ανατολή 7

ότι, κατά την πρώτη σύνοδο της προπαρασκευαστικής επιτροπής της διάσκεψης αναθεώρησης του 2000 των συμβαλλόμενων μερών της συνθήκης περί μη διαδόσεως πυρηνικών όπλων, που πραγματοποιήθηκε στη Νέα Υόρκη από τις 7 έως τις 18 Απριλίου 1997, συμφωνήθηκε προσωρινά να πραγματοποιηθεί μία δεύτερη σύνοδος από τις 27 Απριλίου έως τις 8 Μαΐου 1998 στη Γενεύη και μία τρίτη σύνοδος από τις 12 έως τις 23 Απριλίου 1999 στη Νέα Υόρκη 7

ότι, στις 29 Απριλίου 1997, το Συμβούλιο ενέκρινε την κοινή δράση 97/288/ΚΕΠΠΑ σχετικά με τη συμβολή της Ευρωπαϊκής Ένωσης στην επαύξηση της διαφάνειας των ελέγχων των εξαγωγών πυρηνικού υλικού (2) 7

ότι, βάσει διαπραγματευτικών οδηγιών οι οποίες ενεκρίθησαν από το Συμβούλιο, την 1η Δεκεμβρίου 1997 ολοκληρώθηκαν διαπραγματεύσεις σχετικά με ένα πρόσθετο πρωτόκολλο της συμφωνίας ελέγχου μεταξύ των κρατών μελών της Ευρωπαϊκής Κοινότητας Ατομικής Ενέργειας (Ευρατόμ) που δεν διαθέτουν πυρηνικά όπλα, της Ευρατόμ και του Διεθνούς Οργανισμού Ατομικής Ενεργείας (ΔΟΑΕ), ένα πρόσθετο πρωτόκολλο της συμφωνίας εγγυήσεων μεταξύ της Γαλλίας, της Ευρατόμ και του ΔΟΑΕ και ένα πρόσθετο πρωτόκολλο της συμφωνίας εγγυήσεων μεταξύ του Ηνωμένου Βασιλείου, της Ευρατόμ και του ΔΟΑΕ 7

ότι, υπό το φως των αποτελεσμάτων της διάσκεψης του 1995 για την εξέταση και επέκταση και της πρώτης συνόδου της προπαρασκευαστικής επιτροπής, είναι σκόπιμο να εκσυγχρονισθούν και να αναπτυχθούν περαιτέρω οι στόχοι της κοινής δράσης 94/509/ΚΕΠΠΑ, καθώς και οι πρωτοβουλίες που αναλαμβάνονται δυνάμει αυτής,

ΥΙΟΘΕΤΗΣΕ ΤΗΝ ΠΑΡΟΥΣΑ ΚΟΙΝΗ θΕΣΗ:

Άρθρο 1

Στόχος της Ευρωπαϊκής Ένωσης είναι η ενίσχυση του διεθνούς συστήματος για τη μη πυρηνική διάδοση με τη συμβολή στην επιτυχή έκβαση της διάσκεψης αναθεώρησης του 2000 για τη συνθήκη περί μη διαδόσεως πυρηνικών όπλων (ΝΡΤ).

Άρθρο 2

Ενόψει του στόχου που αναφέρεται στο άρθρο 1, η Ευρωπαϊκή Ένωση:

- καταβάλλει, όποτε χρειάζεται, κάθε προσπάθεια να πείσει τα κράτη που δεν είναι ακόμη συμβαλλόμενα μέρη της ΝΡΤ, και ιδίως αυτά που παρέχουν διευκολύνσεις εκτός εγγυήσεων, να προσχωρήσουν στη συνθήκη αυτή, εάν είναι δυνατόν πριν από το 2000,

- ενθαρρύνει τη συμμετοχή στις υπόλοιπες συνόδους της προπαρασκευαστικής επιτροπής της διάσκεψης για την αναθεώρηση του 2000 για την ΝΡΤ, καθώς και στην ίδια τη διάσκεψη,

- συμβάλλει στη διαμόρφωση συναίνεσης κατά τις συνόδους της προπαρασκευαστικής επιτροπής και κατά τη διάσκεψη αναθεώρησης του 2000 για την ΝΡΤ, για ουσιώδη θέματα προκειμένου να διευκολυνθεί μία διαρθρωμένη και ισόρροπη αναθεώρηση της λειτουργίας της ΝΡΤ, και να διευρυνθούν τα στοιχεία επί των οποίων επήλθε συμφωνία και τα οποία περιλαμβάνονται στο έγγραφο εργασίας του προέδρου κατά την πρώτη σύνοδο της προπαρασκευαστικής επιτροπής, έχοντας κατά νου τη σημασία της απόφασης για τις αρχές και τους στόχους της μη πυρηνικής διάδοσης και του αφοπλισμού που εγκρίθηκε από τη διάσκεψη του 1995 για την εξέταση και επέκταση και λαμβάνοντας το έγγραφο αυτό ως σημείο εκκίνησης.

Άρθρο 3

Η δράση της Ευρωπαϊκής Ένωσης για τους σκοπούς του άρθρου 2 περιλαμβάνει:

- διαβήματα της Προεδρίας, όποτε χρειάζεται, υπό τους όρους του άρθρου Ι.5 παράγραφος 3 της συνθήκης για την Ευρωπαϊκή Ένωση, με στόχο την επίτευξη παγκοσμιότητας της ΝΡΤ,

- διαβήματα της Προεδρίας, υπό τους όρους του άρθρου Ι.5 παράγραφος 3 της συνθήκης για την Ευρωπαϊκή Ένωση, με στόχο την ενθάρρυνση της συμμετοχής στη διάσκεψη αναθεώρησης του 2000 για την ΝΡΤ,

- διαβήματα της Προεδρίας, υπό τους όρους του άρθρου Ι.5 παράγραφος 3 της συνθήκης για την Ευρωπαϊκή Ένωση, προς τα συμβαλλόμενα κράτη, για να ζητηθεί η υποστήριξή τους προς τους στόχους που αναπτύσσονται στο άρθρο 2,

- την επιδίωξη συμφωνίας των κρατών μελών για σχέδια προτάσεων επί ουσιωδών θεμάτων που θα υποβληθούν εξ ονόματος της Ευρωπαϊκής Ένωσης κατά την ενισχυμένη διαδικασία αναθεώρησης προς εξέταση από τα συμβαλλόμενα κράτη στην ΝΡΤ, που μπορεί αργότερα να αποτελέσουν τη βάση συστάσεων προς τη διάσκεψη αναθεώρησης του 2000 για την ΝΡΤ.

Άρθρο 4

Η παρούσα κοινή θέση παράγει αποτελέσματα από την ημερομηνία της υιοθέτησής της.

Άρθρο 5

Η παρούσα κοινή θέση δημοσιεύεται στην Επίσημη Εφημερίδα.

Λουξεμβούργο, 23 Απριλίου 1998.

Για το Συμβούλιο

Ο Πρόεδρος

N. GRIFFITHS

(1) ΕΕ L 205 της 8.8.1994, σ. 1.

(2) ΕΕ L 120 της 12.5.1997, σ. 1.